Predkladacia správa

			   
Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť, je  vypracovaný na základe § 3 ods. 1 písm. b) a c) zákona č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť v znení zákona č. 127/2005 Z. z. (ďalej len „zákon o vykonávaní medzinárodných sankcií“)  a  na základe spoločnej pozície Rady Európskej únie 2005/427/CFSP v súlade s  medzinárodnoprávnym záväzkom Slovenskej republiky vyplývajúcim z rezolúcie Bezpečnostnej rady Organizácie Spojených národov 1373/2001 a spoločnej pozície Rady Európskej únie 2001/930/CFSP zaviesť finančné sankcie voči akejkoľvek osobe, ktorá sa nachádza na zozname osôb, ktoré Organizácia Spojených národov alebo Európska únia spájajú s teroristickými aktivitami. Spoločnou pozíciou Rady Európskej únie 2005/427/CFSP sa aktualizuje zoznam sankcionovaných osôb, na ktoré sa uplatňujú sankcie Európskej únie podľa spoločnej pozície 2001/931/CFSP o špecifických opatreniach v boji proti terorizmu.

Z dôvodu vstupu Slovenskej republiky do Európskej únie a s tým súvisiacej nutnosti prispôsobenia právneho poriadku Slovenskej republiky podmienkam členstva  v Európskej únii bol novelizovaný zákon o vykonávaní medzinárodných sankcií. Zároveň je potrebné nariadením vlády Slovenskej republiky vyhlásiť aj  finančné sankcie voči osobám, ktoré boli Európskou úniou vyhlásené za teroristov alebo za osoby podporujúce terorizmus a voči ktorým neboli vyhlásené sankcie prostredníctvom legislatívy Európskej únie.

	Návrh nariadenia vychádza z potreby plnenia záväzkov vlády Slovenskej republiky a   z potreby pripojenia sa Slovenskej republiky k uvedeným opatreniam medzinárodných organizácií. 

Predkladaný návrh nariadenia je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, v súlade  so zákonom o vykonávaní medzinárodných sankcií, ostatnými zákonmi a všeobecne záväznými právnymi predpismi.  

Návrh nariadenia nemá vplyv na štátny rozpočet Slovenskej republiky, rozpočty obcí, ani rozpočty vyšších územných celkov, podnikateľské prostredie, životné prostredie a na zamestnanosť.

	Do predkladaného návrhu nariadenia vlády Slovenskej republiky boli zapracované pripomienky Legislatívnej rady vlády Slovenskej republiky. Návrh nariadenia vlády sa predkladá na rokovanie vlády Slovenskej republiky bez rozporov.